Personalet på den Psykiatriske Skadestue i Aalborg er stærkt chokerede og får tilbudt krisehjælp, efter at en 27-årig patient i aftes blev dræbt af pistolskud under klammeri med politiet. - Det var ikke særlig behageligt. Det var faktisk noget dramatisk og noget chokerende, siger psykiatridirektør Per Lund Sørensen til P4 Nordjylland. Han roser den læge og de sygeplejersker, der var involveret i episoden, for at have udøvet en helt fantastisk flot indsats. - Men det er klart, det har været en meget ubehagelig oplevelse for dem, siger Per Lund Sørensen. Den psykiatriske skadestue i Aalborg har været lukket siden episoden i aftes, mens politiet har lavet tekniske undersøgelser på stedet. Patienter er blevet henvist til andre afdelinger.

Referat:
Psykiatrisk Skadestue lukket efter skudepisoden